
Prologi


Hän aistii sen jo ennen heräämistä, todellisuuden epätoivon joka uhkaa musertaa hänet alleen. Helpottava uni viipyilee hänen mielessään vain hetken, ja hän yrittää pitää siitä kiinni kaikin voimin, mutta on liian myöhäistä. Pettymys särkee hänen sydämensä yhä, joka kerta. Hän puristaa silmänsä visusti kiinni toivoen voivansa pakottaa itsensä takaisin uneen, toivoen pääsevänsä unen tarjoamaan unohdukseen. Hän ei halua herätä. Ei vielä, ei koskaan. Hän ei halua avata silmiään, eikä nähdä mitään. Ei sietämättömäksi muuttunutta maailmaansa. Ehkä joskus myöhemmin hän on valmis kohtaamaan todellisuuden. Ei, sitä hetkeä ei ikinä tulisi. Hän tietää jo että painajainen alkaa vasta kun hän on hereillä.


Hän hengittää raskaasti, sydämen hakatessa pettyneenä kun hän muistaa kaiken, ja hänen täytyy luovuttaa. Hänen on pakko avata silmänsä, ja nähdä kaikki se mitä ei enää ole. Tuska viiltää hänen sisimpäänsä kun hän nousee istuvampaan asentoon sohvalla johon hän on taas tahtomattaan torkahtanut. Uni väisteli häntä viime yönä aivan kuten liian monena yönä ennen sitä. Hän ei suostu laskemaan. Ei lampaita, ei unettomia öitään. Öitäkin pahempia ovat vain päivät kun muut ihmiset elävät normaalisti, mutta hän on täällä vangittuna ajan kudelmaan kuin silkkitoukka kotelossaan. Hänellä ei ole pääsylippua arjen monotoniaan lääkärin pakotettua hänet sairaslomalle. Järkevinä hetkinään hän ymmärtää ettei hänestä nykyisessä romahdustilassaan olisi työhönsä. Voi olla ettei hän pystykään palaamaan alalleen mediahuomion vuoksi. Sen ajatuksen pitäisi surettaa häntä, mutta tällä hetkellä se tuntuu merkityksettömältä. Hän on elänyt julkisuuden valokeilassa pitkään, ja nyt kaikki haluavat innolla haaskalle.


Ylellisen monacolaisen kattohuoneiston autioissa huoneissa kajahtelee kaipaus. Joskus onnesta täyttynyt asunto näyttää nyt vieraalta, ja muistuttaa musertavista menetyksistä. Hän kulkee kuin aaveena hiljaisuudessa etsien turhaan elämänsä rippeitä. Kaukaisessa menneisyydessä hän muutti tänne elämänsä aallonpohjassa, yrittäessään paeta kokemaansa. Ajan myötä asunto muuttui kodiksi, turvapaikaksi maailman pahuudelta. Täällä hän rakasti, ja täällä häntä rakastettiin. Paluu asuntoon kaikkien hukkaan heitettyjen vuosien jälkeen on tuntunut väärältä, lähes laittomalta. Silti se on yhä hänen tuskallisen tuttu kotinsa, mutta hän ei enää kuulu sen kalustoon. Hänestä on tullut muinaisjäännös, ulkopuolinen omassa elämässään. Hän tietää että ei voi jäädä tänne, vain muistojensa murhe seuranaan. Huoneisto on laitettava myyntiin, ja hänen on taas kerran paettava. Paettava elämää, paettava itseään ja erehdyksiään. Mutta minne hän voisi mennä? Ja eikö hän ole oppinut että pakeneminen ei auta? Hän tietää kokemuksesta että kohtaloa ei pääse karkuun vaikka juoksisi kuinka kauas.


Hän sulkee silmänsä uudestaan toivoen turhaan että se ei olisi totta, että kaikki se olisi vain pahaa unta. Mutta joka päivä hän herää vaikka ei haluaisi, ja kokee kaiken yhä uudelleen. Hänen koko kehonsa värähtelee tahdottomasti kun hän muistaa tapahtuneen. Pahoinvointi valtaa hänet, mutta mitään ei nouse ylös tyhjyydestä. Paluu vanhoihin huonoihin tapoihin on ollut pelottavan helppoa, ja nyt sille on olemassa aito syykin. Siksi hän ei välitä, vaan sallii sen itselleen. Se on hänen selviytymiskeinonsa elämänsä raunioissa.


Vastahakoisesti Sara nousee sohvalta, käärii kashmirshaalia tiukemmin ympärilleen ja kävelee olohuoneen suuren ikkunan luokse, jo kolmannen kerran tänä aamuna. Jossakin näiden seinien ulkopuolella elämä jatkuu vaikka hän kirkuisi kuinka, toivoen turhaan että ihmiset pysähtyisivät ja huomioisivat hänen tuskansa. Ulkona sataa yhä lunta, nyt ehkä hiukan sakeammin kuin tuntia aikaisemmin. Merenrantamaisemaa peittää Monacolle harvinainen valkeus. Tänään luontokin on Saraa vastaan.


Ilmassa leikkivät lumihiutaleet saavat Saran muistelemaan menneisyyttä, muistoja jotka toistuvat hänen mielessään yhä uudelleen, kuin kaiun lailla. Saran silmät sulkeutuvat, ja hän näkee itsensä vuosia sitten, seisomassa kirkon edustalla valkoisten haituvien putoillessa hitaasti alas hänen päälleen, sulaen häneen. Miten rakastunut hän olikaan sinä päivänä. Niin rakastunut, ja silti niin peloissaan. Muistikuva on kirkas ja elävä, ja pian hän itkee kilpaa taivaan kanssa. Sara itkee menetyksiään, menetettyjä vuosia, menetettyjä mahdollisuuksia ja niin yllättäen luvattua uudenlaista tulevaisuutta jota hän ei saanutkaan.


Kyyneleet valuen hän pakottautuu avaamaan silmänsä, ja katselee sumuverhon takaa surrealistisen lumista näkymää. Jos hän ei tietäisi paremmin hän voisi luulla uneksivansa, mutta tämä on nyt hänen todellisuutensa. Takana on kohta neljä vuosikymmentä elettyä elämää, ja kaikki sen saavutukset on pyyhitty pois, aivan kuin niitä ei olisi koskaan ollutkaan. Ei kulu hetkeäkään, jolloin hän ei miettisi sitä syksyisen sateista iltapäivää. Jokainen kuluva sekunti kuljettaa häntä yhä kauemmas siitä hetkestä. Miten hän pystyisi koskaan unohtamaan tai antamaan anteeksi, saati sitten elämään?


Sara palaa istumaan ajan saatossa hiukan nuhjaantuneelle sohvalle, ja tarttuu taas lukemaansa kirjaan. Mutta ei, tänä aamuna muistot eivät suostu jättämään häntä rauhaan. Toinen välähdys menneestä tavoittaa hänen mielensä. Miten kovasti hän haluaisikaan suojella sitä lasta joka hän joskus oli. Hänen varhaiset kokemuksensa olivat saaneet hänet yrittämään hauraiden siipiensä levittämistä liian aikaisin. Hänellä oli ollut kiire pois, jonnekin muualle. Minne tahansa muualle. Hän oli toivonut saavansa uuden alun, ja uuden elämän. Mutta paetessaan silloin menneisyyttään hän olikin tietämättään juossut suoraan kohti kadotusta. Lopulta hänen pakotettu aikuistumisensa särki hänet hetkellä jonka olisi pitänyt olla hänen elämänsä onnellisin.


Mutta silloin toisessa elämässä, viattomampaan aikaan, hän oli unelmoinut vain maineesta ja materiasta. Varo mitä toivot, Sara haluaisi kuiskata nuorelle itselleen. Nyt kaikki hänen ympärillään kielii vauraudesta ja menestyksestä. Hänen unelmansa toteutui, hän ei vain silloin tiennyt että se oli kokonaan väärä unelma. Hän luopuisi silmänräpäyksessä kaikista maallisista rikkauksistaan jos voisi matkustaa ajassa taaksepäin ja muuttaa elämänsä kulkua. Jos hän vain voisi varoittaa itseään odottamattomista sudenkuopista.


Mutta kyynelten keskelläkin hän löytää syyn hymyillä kun jotain lämmintä läikähtää hänen sydänalassaan. Nuori, naiivi Sara ei edes uskaltanut haaveilla rakkaudesta. Mutta niin vain kävi, että hänen elämäänsä ilmestyi vastustamaton nuorukainen, jonka kanssa hän olisi halunnut viettää koko elämänsä. Jesse sai hänet otteeseensa yhdellä jäänsinisellä katseella eikä enää päästänyt irti, vaikka hän oli pyristellyt karkuun kaikin voimin. Hän ei ollut silloin arvannut että Jesse muuttaisi hänen koko elämänsä selittämättömällä voimalla. Jesse pelasti hänet kun kukaan muu ei edes huomannut häntä. Ja samalla hän löysi sisältään aivan uudenlaisen haaveen.


Se kohtaaminen herätti hänet koomasta jossa hän oli tietämättään elänyt. Ennen Jesseä hän oli ollut turta, ja vain turhuuksien perässä. Hän oli yrittänyt rakentaa itselleen elämän, mutta palapelin palaset olivat aivan vääriä eivätkä sopineet yhteen. Hän oli elänyt pitkään vain selviytymismoodissa, maailmassa johon hän ei kuulunut, ja siihen harha-askeleeseen hänet oli johdattanut rikkinäisen tytön toiveajattelu. Ja Jesse oli ymmärtänyt häntä, koska oli kokenut saman. Jesse ymmärsi häntä sanoitta, ja näki hänen sieluunsa ennen kuin hän oli edes uskaltanut kertoa kokemastaan. Jesse muutti hänen elä-mänsä tyylilajin kokonaan toiseksi.


Sara palaa nykyhetkeen vastentahtoisesti, silmiään räpyttäen. Alistuneesti huokaisten hän yrittää uudelleen keskittyä tuttuun kirjaan jota on lukemassa, sillä mistä sitä tietäisi vaikka paljonkin olisi muuttunut vuosien saatossa. Vasta kun kirja tippuu hänen sylistään lattialle hän huomaa taas uppoutuneensa tahtomattaan muistoihinsa. Mutta tällä kertaa Sara ei välitä, vaan antaa mielensä viedä hänet siihen menneisyyden yöhön, jolloin hänellä oli treffit kohtalon kanssa.


Sen romanssin alku ei ollut kaunis, mutta se yllätti hänet niin kuin elämä joskus tekee. Saran suuri rakkaus oli astunut hänen elämänsä polulle kolkkona kesäyönä, mutta kun hän oli vain kerran epähuomiossa sulkenut silmänsä kaikki olikin jo muuttunut tunnistamattomaksi. Se oli jotain niin käsittämätöntä että hän ei vieläkään pysty ymmärtämään sitä. Heikkona hetkenään hän oli alkanut uskoa satuun, mutta hän tietää nyt että sadut ovat illuusiota, vaikkakin ne ovat helpottaneet hänen eloaan maailmassa jossa rakkaus on katoava luonnonvara.


Unelmien kuoltua Saralle on jäänyt jäljelle vain kaikki vastausta vailla olevat kysymyksensä. Muistojaan selatessaan hän ihmettelee miten se onnellinen aika tuntuu olevan niin kaukana. Aivan kuin se kuuluisi johonkin toiseen ulottuvuuteen ja jonkun toisen elämään, jota kohtaan hän tuntee nyt sääliä. Se keskenkasvuinen tyttö oli niin viaton, ja vaarallisen valmistautumaton kaikkeen tulevaan. Maailma oli vain odottanut sopivaa hetkeä jolloin hän ei ymmärtäisi olla varuillaan.


Ja silti tänä aamuna, vastoin kaikkia odotuksia, hänen sisällään kuplii uusi toivo. Ehkä hänen tarinansa ei olekaan vielä päättynyt. Hänelle on suotu uusi mahdollisuus. Ansaitseeko hän sen? Hänen kätensä hakeutuu sohvan rispaantuneelle käsinojalle, repii sitä hajamielisesti. Tämä on tilaisuus jota hän on odottanut, mutta hänen sydäntään särkee silti säälimättömästi. Mutta kipu on hyvästä, hän yrittää vakuuttaa itselleen ystävänsä sanoja mukaillen. Se muistuttaa häntä rakkaudesta joka joskus oli. Hän ei voi eikä aio unohtaa.


Tänä monin tavoin poikkeuksellisena aamuna kysymysten kakofonia on viimein kaikonnut hänen mielestään, ja hän on saanut kauan kaipaamansa vastauksen.


Linnea.


Lopulta kaikki hänen ajatuksensa palaavat aina takaisin Linneaan. Siihen mikä pitää häntä tiukasti elämässä kiinni.


Sara astelee kirsikkapuisen kirjoituspöytänsä ääreen, istuu alas ja ottaa kynän käteensä. Kirjoittaminen on aina auttanut häntä, mutta nyt hän epäröi kynän vapistessa paperin yllä. Tänä aamuna hänen on vaikea löytää oikeita sanoja. Hän huokaisee syvään, sulkee silmänsä ja tunnustelee tuntemuksia sisimmässään.


Rehellisesti sanottuna en tiedä mitä kirjoittaa. Tiedän vain että se tekee minulle hyvää. Olen selvinnyt paljosta, ja ajan myötä selviän tästäkin. Sinun avullasi, rakkaimpani.


Alkuun päästyään Sara huomaa ettei pysty enää lopettamaan.

Musiikin mylvintä ja juhlivan väkijoukon häly saivat Saran pään särkemään, vaikka hänen rannekellonsa viisarit eivät näyttäneet vielä edes keskiyötä. Hän ei enää ollut varma siitä miten ja miksi oli päätynyt näihin juhliin, alkoholia hän olisi voinut nauttia oman hotellihuoneensa rauhassakin. Rankan työpäivän jälkeen hänen väsynyt kehonsa ja ylikuormittunut mielensä kaipasivat lepoa ja unta. Silti hän oli puoliväkisin suostunut lähtemään ulos parin uuden kollegan hehkuttaessa vuoden VIP-bileitä. Nämä ovet aukenivat vain harvoille ja valituille, eli rikkaille miehille ja kauniille nuorille naisille. Sara tiesi tarkalleen mikä hänen roolinsa täällä oli, ja mitä häneltä odotettiin. Siksi hän katuikin jo päätöstään, mutta hänen vapaa tahtonsa saattoi olla pelkkää harhaa. Sen täytyi johtua tästä kaupungista, kotona näin ei olisi päässyt käymään. Siellä sentään joku olisi yrittänyt huolehtia hänestä.


Sara huokaisi syvään ja siemaisi lasistaan, jonka pohja näkyi jo uhkaavasti. Syvällä sisimmässään hän tiesi kyllä miksi oli näihin bileisiin päätynyt. Kalsarikännit ja unettomana vuoteessa pyöriskely eivät houkutelleet Saraa yksinoloon. Ja jos hän joskus onnistuikin nukahtamaan niin painajaiset herättivät hänet heti. Mutta ei hän viihtynyt täälläkään, hän oli päätynyt tuijottamaan muiden ilonpitoa kuin ulkopuolisena. Edes humalatila ja nuorison kovaääninen juhlinta eivät pystyneet sulkemaan synkkää alakuloa pois hänen tietoisuudestaan. Kaikki tuntui nykyään Sarasta turhalta ja merkityksettömältä. Hän ei enää tiennyt mitä hän oikein yritti tehdä elämällään. Miksi hän oli näissä juhlissa, tässä talossa, tässä kaupungissa? Tai edes tässä elä-mässä. Tätäkö hän oli halunnut? Tämänkö kaiken hän oli ihan itse valinnut? Tästäkö hän oli haaveillut niin kauan kuin muisti? Mikä sekin oli alkanut vaikuttaa hämäävän lyhyeltä ajalta.


Mistä oli nämäkin ökybileet tehty? Paikalla oli kalliisiin merkkivaatteisiin pukeutuneita pintaliitäjiä, ja ehkä joku B-luokan julkkiskin. Ilma oli sakeana tupakansavusta, viina virtasi, ja huumeitakin vedettiin neniin ison huoneen hämärimmässä nurkassa. Liian kovaa pauhaavan diskomusiikin tahtiin tanssivat minimekkoiset naiset huusivat välillä laulujen kertosäkeitä. Pahinta kaikessa oli kuitenkin kylpyhuoneessa paneva pariskunta, joka ei ollut edes huomannut Saraa hänen tehdessään sen virheen että avasi sen lukitsemattoman oven. Nyt hänellä siis oli jyskyttävän päänsäryn lisäksi vielä piinaava vessahätäkin, eikä hän keksinyt kumpaankaan pulmaansa muuta hoitokeinoa kuin lisää alkoholia. Jossakin kolmikerroksisen lukaalin uumenissa täytyi olla toinenkin vessa, ja hän aikoi lähteä etsimään sitä kunhan saisi ensin lisää juotavaa. Masennukseen, tyhjyyteen ja unohdukseen auttoi parhaiten nestemäinen lääke, sen Sara oli oppinut varhain nykyisessä elämässään.


Saran silmät sulkeutuivat väsymyksestä, ja epämiellyttävät ajatukset valtasivat hänen alkoholin sumentaman tietoisuutensa. Mikä häntä vaivasi? Miksei hän pitänyt hauskaa muiden kanssa? Halusiko hän edes oikeasti olla näissä bileissä? Ei, se oli ollut väärä päätös, täällä ei ollut mitään hänelle. Oliko koskaan ollutkaan? Hän tajusi ettei enää halunnut elää näin. Hän oli päätynyt nykyiseen tilanteeseensa pakkomielteisen unelman perässä, joka oli ollut vain tekosyy jollekin ihan muulle. Hän oli alkanut pelätä näitä hetkiä jolloin hä-nellä oli aikaa ajatella. Yleensä hän piti itsensä mahdollisimman kiireisenä, jotta ei ehtisi ajatella mitään. Tai ennen kaikkea tuntea mitään. Hänen kiireensä tarkoittivat töiden lisäksi myös alkoholinhuuruista vapaa-ajan viettoa. Sara tiesi kyllä juhlivansa liikaa, mutta hän ei jaksanut välittää siitä. Kuten ei mistään muustakaan.


Ikävuosiinsa nähden Sara tiesi jo liikaa elämän armottomuudesta. Hän oli nähnyt nykyisissä työkuvioissaan surullisen kohtalon, huumeisiin narahtaneen kollegan hukattua uransa ja elämänsä sille alttarille. Piri auttoi painonhallinnassa, mutta jos siitä jäi kiinni se tiesi välittömiä potkuja. Sara oli aina ollut luonnostaan hyvin hoikka eikä hänellä siten ollut tarvetta laihdutuslääkkeille, vaikka hänen alallaan oltiinkin epäterveen pakkomielteisiä painon suhteen. Hän oli luvannut itselleen nuoren naisen ehdottomuudella ettei itse koskaan sortuisi laittomiin aineisiin. Johonkin se raja oli vedettävä. Hän oli jo lipsunut periaatteistaan kun oli alkanut juoda alkoholia, mutta enää hän ei olisi mitenkään selvinnyt ilman sitä. Selvinnyt. Sara alkoi hihittää itsekseen, vaikka olisikin halunnut itkeä. Hän ei edes muistanut miten oli joskus voinut tulla toimeen ilman väkijuomia. Ne saivat hänet unohtamaan, ja hänellä oli liikaa unohdettavaa. Ehkä hän ei halunnut selvitä enää koskaan. Sara tiesi vain että selvänä olo oli masentavaa ja yliarvostettua puuhaa. Alkoholi teki kaikesta helpompaa kestää. Se auttoi häntä juoksemaan pakoon omaa sisäistä pahaa oloaan.


Etsiessään turhamaista unelmaa hän tajusi nyt astuneensa elä-mässään väärälle polulle. Turhalta tuntuva työ, alkoholi ja juhliminen olivat nykyään kaikki mitä hän tiesi, koko hänen elämänsä sisältö. Joskus krapula-aamuina Sara jopa toivoi ettei enää heräisikään, niin lohduttomaksi hän koki tilanteensa. Hänen sisällään asusti musta sydän ja tyhjänä ammottava sielu, mutta sitä ei kukaan tiennyt. Sara oli yrittänyt jättää kaiken entisen taakseen muuttaessaan pois kotimaastaan, mutta hän oli saanut kauhukseen huomata ettei voinut paeta tuskaansa minnekään. Aina vain uudet kaupungit ja maat eivät auttaneetkaan mitenkään. Kun Sara kaivoi kuoppaansa yhä syvemmäksi hänen ahdistuksensa vain kasvoi. Hitaasta itsetuhosta oli nopeasti tullut Saran ainoa harrastus ja elämänsisältö.


Tänäänkin hän oli alitajuisesti hakeutunut näihin juhliin jonkin uuden perässä. Ihmiset olivat uusia, mutta jo liiankin tutuiksi käyneet kuviot pysyivät sitkeästi samoina. Mitä hän oli täältä tänä iltana kuvitellut löytävänsä? Elämänsä rakkauden? Sara ei enää pystynyt muistamaan motiiveitaan, ja häntä alkoi taas kikatuttaa. Ei sillä ollut mitään väliä, ei hän olisi halunnutkaan muistaa mitään koskaan. Illan päämääränä parin uuden tuttavan kanssa oli ollut änkyräkännit, ja Sara oli kunnon ammattilaisen tavoin onnistunut siinä tavoitteessa kiitettävästi jo varhaisessa vaiheessa iltaa.


Sara havahtui humalansa keskeltä, ja huomasi istuvansa yksin pöydässään. Niin sanotut kaverit olivat häipyneet kuka minnekin. Ehkä jotkut jopa vessaan panemaan? Saran ympyröissä uusien tuttavuuksien saanti oli helppoa, mutta hän tiesi aina että monet heistä halusivat hyötyä hänestä jotenkin. Varsinkin itseään täynnä olevat varakkaat miehet. Saraa puistatti kun hän muisti eräänkin vastenmielisen tapauksen, ja hän tiedosti taas ikävästi olevansa väärässä paikassa. Ja aivan väärässä elämässä.


Kaikki se kurkkuun kaadettu vahva viina alkoi olla liikaa, eikä Sara ehtinyt edes katua kun epämiellyttävän huono olo alkoi vaivata häntä. Hän antoi katseensa vaeltaa lähes kartanomaisen rakennuksen suuressa olohuoneessa. Kuinka monta hänen piskuista ullakkoasuntoaan olisi mahtunut pelkästään tähän yhteen huoneeseen? Hänen katseensa hakeutui ovensuuhun, juhliin oli juuri saapumassa lisää ihmisiä. Sara kiinnitti vaistomaisesti huomionsa tuon joukon erää-seen mieheen, vaikkei osannut selittää miksi. Mies oli muita pidempi, siitä sen täytyi johtua. Miehen hymy ulottui silmiin asti hänen huomatessaan Saran tuijotuksen. Miehen katse hengästytti Saraa, ja hän vastasi tahtomattaankin tämän lämpimään, tuttavalliseen hymyyn. Hämmentyneenä Sara käänsi katseensa pois miehestä, ja yritti turhaan saada huoneen lopettamaan pyörimisen.


”Luojalle kiitos irlantilaisista!” Sara mutisi itsekseen, ja kippasi drinkkinsä jämät kurkkuunsa. Varjo ilmestyi hänen eteensä peittä-mään tanssilattialla välkkyviä diskovaloja. Hän ei silti aikonut reagoida mitenkään, sillä hän ei ollut seuraa vailla, vaikka pystyikin jo arvaamaan kuka juhlijoista oli kyseessä. Miksi hän ei ollut saanut silmiään irti siitä miehestä? Nyt hän joutuisi maksamaan siitä.


”Mitä niin upeaa irlantilaisissa on?” miellyttävä miesääni kysyi Saran vierestä.


Sara ei nostanut katsettaan mieheen, kohotti vain lasiaan merkitsevästi.


”Ai Irish coffeetako?” Mies tuntui tajuavan yskän. ”Mutta oletko varma että juuri irlantilaiset keksivät sen?”


”En, enkä välitä”, Sara sanoi tahallisen tylysti, mutta mies ei tuntunut sitä huomaavan.


”En olekaan tavannut sinua aiemmin. Käytkö täällä useinkin?”


”Todella omaperäistä”, Sara hymähti.


”No, se on kai sinulle tuttua.”


”Mikä niin?” Sara huokaisi kyllästyneenä.


”Se että miehet menevät puihin lähelläsi. Harvoin tässä kaupungissa noin kauniita naisia näkee.”


Sara oli kuullut nuo sanat niin monta kertaa aiemminkin että hä-nen teki mieli oksentaa. Taas yksi mies uuden puumerkin perässä. Miehet ihastuivat hänen kasvoihinsa ja himoitsivat hänen vartaloaan, mutta yksikään heistä ei ollut kiinnostunut hänen sielustaan, eikä varsinkaan hänen sydämestään. Sara tunsi itsensä taas vaihteeksi niin arvottomaksi että halusi itkeä. Hän nielaisi kuitenkin tunteensa, ja yritti nielaista drinkkinsäkin loput, mutta tajusi sitten lasinsa olevan jo tyhjä, ja tilasi lähistölle sopivasti sattuneelta tarjoilijalta uuden samanlaisen.


Sara istui sohvalla, ja uusi tuttavuus istahti rennosti sen käsinojalle. Kun Sara sortui katsomaan miestä, jotain tapahtui hänen sisällään. Mies hymyili Saralle niin aseistariisuvasti että Sara pelkäsi sydämensä pysähtyvän sen jättäessä monta lyöntiä väliin. Miehen hymyssä oli jotain outoa: se säteili hänen harvinaisen vaaleansinisiin silmiinsä asti, ja mikä pahinta se oli tarttuvaa.


”Tiesinhän minä ettei se ollut sinulle yllätys.”


”Mikä?”


”Se että olet kaunis.”


Sara oli saanut tarpeekseen tästä iskuyrityksestä, ja kun hän sai drinkkinsä hän sanoi miehelle: ”Voi kuule, minä en ole oikea tyttö sinulle.”


Mies nojautui lähemmäksi Saraa, epämiellyttävän lähelle. ”Miksi niin luulet?”


”Etsi joku toinen”, Sara sanoi, nousi kankeasti sohvalta ja purjehti tiehensä ennen kuin mies ehti vastata mitään. Mutta sillä samalla hetkellä Sara tajusi että ei tiennyt minne hän oikein oli menossa. Hän tiesi vain tarvitsevansa happea ja raitista ilmaa, tupakansavu ja oluen ällöttävä lemu kärvensivät ikävästi hänen nenäänsä. Hän oli taas sortunut juomaan liikaa, ja tunsi kauhuissaan miten vatsahapot velloivat mahassa ja pyrkivät ylöspäin ruokatorvea pitkin. Hänen täytyi päästä pois täältä. Heti.


Sara onnistui jotenkin kompuroimaan korkokengissään takapihalle johtavalle ovelle. Ja sitten hän oli viimein ulkona. Ei enää sitä kamalaa sydämessä ja ohimoissa tuntuvaa bassonjytkettä. Kepeä kesä-sade kasteli Saraa, ja äkkiä hänen paljaita käsivarsiaan palelsi. Kaunis elokuun yö tarjosi parastaan, mutta Saralla ei ollut aikaa huomata sitä. Hän ehti pation reunalle asti ennen kuin oksensi tyylikkäästi koko vatsansa sisällön sen laattakiveykselle.


”Oletko kunnossa?”


Säikähdys sai alas kumartuneen Saran menettämään tasapainonsa, ja hän kaatui maahan hiuksenhienosti oman oksennuslammikkonsa viereen. Pihakiveys tuntui viileältä, mutta niin ihanalta. Kunpa vain voisin jäädä tähän makaamaan ikiajoiksi, Sara ajatteli. Ei tarvitsisi enää huolehtia urastaan, menneisyydestään, tulevaisuudestaan, mistään.


Äänen lähteen askeleet tulivat lähemmäksi. Sara alkoi hätääntyä, ja yritti kömpelösti nousta ylös maasta. ”En tarvitse apua, kiitos!”


Käsi ilmestyi jostakin hänen näkökenttäänsä, eikä hänellä ollut muuta mahdollisuutta kuin tarttua siihen. Pian hän seisoi taas pystyssä, mutta huterasti. Kun toinen jalka petti hänen altaan vain tuo laupias samarialainen esti häntä kaatumasta uudestaan. Mikä häntä oikein vaivasi?


”Nojaa minuun”, mies sanoi.


Sitä en ainakaan tee, Sara ajatteli. Mutta kun hän oli lähellä kaatua kolmannen kerran hän tajusi että hänellä ei ollut muutakaan vaihtoehtoa. Vasta silloin Sara huomasi että hänen toisen korkosandaalinsa kiinnitysremmi oli irronnut. Mieskin hoksasi saman, ja kumartui kiinnittämään kengän ennen kuin Sara ehti protestoida.


Heti ensimmäisen tilaisuuden tullen Sara perääntyi muutaman askeleen kauemmaksi miehestä, ja pysyi jopa horjuen pystyssä.


”Ei tarvitse kiittää”, mies hymähti.


Miehen ääni kuulosti Sarasta etäisesti tutulta. Liian tutulta. Hän pakotti itsensä nostamaan katseensa. Sara vilkuili sotkuisena roikkuvien hiustensa välistä edessään seisovaa nuorta miestä, joka myöskin näytti mittailevan häntä katseellaan päästä varpaisiin. Hänen korkkareistaan huolimatta mies oli jopa häntä itseään pidempi. Sara tajusi auttajansa olevan sama mies jonka kanssa hän oli sisällä talossa juuri jutellut. Saran katse osui vahingossa miehen hätkähdyttäviin silmiin, ja koko muu maailma tuntui haihtuvan pois. Hitto. Nuo silmät. Syvän jäänsiniset silmät loistivat kurittomasti kihartuvien tummien hiusten keskeltä, kuin majakkana Lontoon hämärässä kesäyössä. Niissä oli jotakin magneettista, ne vetivät katseen tiukasti puoleensa. Silmien kauneus ja hypnoottisuus hämmensivät Saraa, eikä hän pystynyt muistamaan koskaan aiemmin kiinnittäneensä huomiota kenenkään silmiin. Siinä hetkessä Saran valtasi järjetön tunne siitä että hänet oli tuomittu tuhoon tuon miehen, ja noiden silmien takia. Saraa värisytti, aivan kuin hän olisi nähnyt kohtalonsa miehen silmistä. Oliko hän sekoamassa? Kaiken täytyi johtua vain alkoholista, ei tässä ollut enää mitään järkeä. Jos Saran elämässä oli koskaan ollutkaan.


”Anteeksi”, oli kaikki mitä Sara onnistui saamaan ulos suustaan.


Sara pakotti katseensa irti noista taianomaisista silmistä, ja katsoi miehen kasvoja tarkemmin. Mies ei ollut Saran mielestä mitenkään erityisen komea, ei ainakaan tavanomaisessa mielessä. Mutta miehestä säteili jonkinlaista selittämätöntä karismaa, josta hänen oli vaikeaa kääntää katseensa pois. Tämän tummat hiukset olivat pahasti parturoinnin tarpeessa, ja hermostuttavat silmät olivat tiukasti porautuneet Saraan. Miehen pitkänhuiskea, sopusuhtainen vartalo oli verhottu farkkuihin, valkoiseen t-paitaan ja tummansiniseen pikkutakkiin.


Sara yritti olla näyttämättä höperöä säikähdystään, ja orastavaa hulluuttaan. Lopulta hän sai suunsa uudelleen auki. ”En tarvitse apua.”


”Ei se siltä vaikuttanut. Anteeksi jos säikäytin”, mies sanoi ja jatkoi sitten Saralle jo turhan tutuksi tullut häpeilemätön hymy huulillaan: ”Kauniit maisemat täällä.” Miehen vihjailevasta äänensävystä ja tä-män katseen viipymisestä tietyillä kohdin hänen vartaloaan Sara saattoi helposti päätellä, ettei tämä tarkoittanut maisemilla talon takapihalta avautuvaa vehreän aavaa näköalaa. Pihaa reunustivat hyvin hoidetut pensasaidat ja puut joita Sara ei tunnistanut. Idyllinen keidas suurkaupungin sykkeessä. Sara keskeytti puutarhan ihastelun ja teki taas sen virheen että nosti katseensa miehen silmiin, jotka tuijottivat häneen.


Viimein mies esitteli itsensä hänelle. Jesse Owens. Oliko hän kuullut varmasti oikein? Se tuntui Sarasta vitsiltä, mies ei näyttänyt yhtään kuuluisalta kaimaltaan.


Mies ilmeisesti huomasi Saran epäuskon ja hymynkareen. ”Saan kuulla siitä paljon. Mutta en uskonut että sinä tuntisit yleisurheilulegendoja.”


Sara halusi loukkaantua tuosta seksistisestä oletuksesta, mutta hän tunsi adrenaliinipiikin mentyä ohi itsensä aivan liian väsyneeksi välittämään mistään.


”Kyllä meillä Suomessakin on kouluja”, hän sanoi.


”Varmasti. Oletko kunnossa?”


Sara mutisi jotain epäselvää ja epämääräistä yrittäessään hengitellä hitaasti jotta ei oksentaisi uudestaan.


Mies taisi nyt kysellä hänen nimeään. Jostain syystä Saralla oli vaikeuksia keskittyä keskusteluun. ”Sara”, hän sopersi, ja onnistui vain vaivoin pitämään uuden oksennuksen sisällään.


”Mitä suomityttö tekee yksin Lontoon yössä? Oletko lomalla?”


Miehen toistuva utelu sai Saran varuilleen. Hänellä oli liikaa kokemusta helppoa humalaista saalista metsästävistä miehistä. Mutta Saran synkät ajatukset haihtuivat eikä hän ehtinyt reagoida mitenkään kun mies yllättäen liikahti aivan kiinni häneen, ja vaikutti hänen hämmästyksekseen koskettavan hänen hiuksiaan. Miksi mies tekisi niin? Äkkiä Sara tuli ylettömän tietoiseksi rähjäisestä olotilastaan, ja miehen aivan liiasta läheisyydestä. Hän toivoi että tämä ei ollut totta, että tämä ei tapahtunut oikeasti. Että hän oli sammunut, ja tämä oli pelkkää kännisen unta.


Äkillisessä paniikissaan Sara yritti päästä kauemmaksi miehestä, mutta horjahti, ja mies tarjosi hänelle taas tukeaan. Sara riuhtaisi itsensä väkivaltaisesti irti miehen otteesta, ja sitten hän ei pystynyt ymmärtämään mitä seuraavaksi tapahtui. Hän tunsi karmivan painottomuuden tunteen kun hänen tasapainonsa kallistui taakse, eivätkä hänen jalkansa olleetkaan enää edes huterasti maassa. Hänen lyhyttä ilmalentoaan seurasi kova ja märkä mäjähdys, joka löi hänen keuhkonsa kivuliaasti tyhjiksi. Sara oli kuulevinaan ympäriltään ihmisten naurua, mutta hänellä itsellään ei ollut enää hauskaa. Jos nyt oli koskaan elämänsä aikana ollutkaan.


Sara räpiköi veden pinnalla avuttomasti. Miten hän oli päätynyt veteen? Hän ei ymmärtänyt mistään mitään. ”Ei, en osaa uida!” hän yritti huutaa, mutta oli liian myöhäistä. Hänen humalaiset, kömpelöt liikkeensä eivät edistäneet pinnalla pysymistä, varsinkin kun hänen pitkä ja tiukka hameensa esti jalkojen liikkumisen. Hän panikoi, hörppäsi vettä ja alkoi upota uima-altaan pohjalle kuin mikäkin uimataidoton kännikala. Uima-altaan jota hän ei ollut edes huomannut. Vajotessaan syvemmälle Sara tunsi ilmakuplat keuhkojen tyhjentyessä. Hänen keuhkonsa olivat halkeamaisillaan, ja kipu oli sietä-mätöntä.


Mutta äkkiä jotakin tummaa näytti häilyvän vedessä hänen vieressään. Oliko se Linnea? Eihän se voinut olla totta. Sen oli pakko olla harhaa. Harhaa tai ei, sen täytyi olla kuolevien aivojen viimeinen lahja. Sara ymmärsi olevansa hukkumaisillaan, ja yllätyksekseen hän toivotti noutajan tervetulleeksi. Kuolemantoive oli ollut hänen mielensä perukoilla jo pitkään, ja hidas itsetuho oli ollut hänen alitajuinen tapansa sen päämäärän saavuttamiseen. Ei hänellä ollut ollut rohkeutta päiviensä suoraan päättämiseen, mutta nyt viikatemies olikin tullut vierailulle ennalta arvaamattoman aikaisin ja äkisti. Mutta nyt ainakin kaikki tuska loppuisi, ja hän ei malttanut odottaa tapaavansa Linnean uudestaan.


Paniikki hellitti Saran luovuttaessa. Ajatus Linneasta sai hänet luovuttamaan. Häneen laskeutui rauha, ensimmäistä kertaa vuosiin.


Mutta sitten tuo tumma hahmo alkoikin liikkua, ja sukelsi kohti Saraa ennen kuin hän armeliaasti vaipui tiedottomuuteen hänen keuhkojensa ollessa jo räjähdyspisteessä.


Kun Sara tuli tajuihinsa hän yski ja oksensi vettä. Huolestuneita ihmisiä oli kerääntynyt hänen ympärilleen uima-altaan reunalle. Bileet olivat loppuneet lyhyeen, ja ensimmäistä kertaa elämässään Sara oli show’n tähti.

Herätessään Sara kuuli aluksi kaukaista piippausta, ja haistoi desinfiointiaineen ja jonkin muun epämiellyttävän hajun. Ensimmäisen tajuisan hengenvedon kivuliaisuus sai hänet kirjaimellisesti haukkomaan henkeään. Oliko hän sammunut? Hänen nenässään tuntui oudolta, ja kun hän nosti kätensä kasvoilleen hän tajusi että hänellä oli happiviikset. Saran avatessa silmänsä kirkkaat valot sattuivat hänen silmiinsä. Kun hän viimein pystyi kohdistamaan katseensa hän huomasi kämmenselässään letkun, ja etusormessaan jonkin puristavan jutun. Möhnäisestä olotilastaan huolimatta hän tajusi olevansa sairaalassa, mutta miksi? Mitä oikein oli tapahtunut? Oliko hän juonut liikaa ja saanut alkoholimyrkytyksen?


Hän sulki silmänsä uudestaan, ja nojautui sairaalasängyn tyynyä vasten. Vähitellen asioita palasi hänen mieleensä, kamalia muistikuvia. Eiväthän ne voineet olla totta? Hän muisti että hän oli lähes kuollut. Hukkunut. Eikö se ollutkaan ollut pelkkää painajaista? Saraa oksetti, eikä hän voinut tietää johtuiko se pelkästä krapulasta. Päätä-kin särki, ja häntä hengästytti. Hänellä oli etäisiä muistikuvia siitä että häntä kärrättiin tutkimuksiin, erilaisiin metelöiviin laitteisiin.


Sara yritti kohottaa päätään, mutta hänen voimansa eivät riittä-neet siihen. Hän alistui makaamaan aloillaan, olo oli tokkurainen kuin nukutuksen jälkeen. Kun Sara käänsi päätään hitaasti oikealle hän näki ensimmäisenä miehen kyyneleiset kasvot. Sen miehen. Hän muisti miehen, ja muisti tämän nimenkin, vaikka ei olisi välttämättä halunnut.


”Luojan kiitos! Olen niin pahoillani. Mitkään sanat eivät riitä kertomaan…” Jessen ääni särkyi. ”Onneksi olet kunnossa. Jotain hyötyä oli siis siitä ensiapukurssistakin.”


Saralta kesti hetken tajuta miksi tuo mies, Jesse, oli siinä, ja hän yritti hymyillä. ”Sinä pelastit minut.” Tietämättä itsekään miksi Sara halusi silittää Jessen sänkistä poskea, ja hän esti vaivoin kättään nousemasta.


”No se koko juttuhan oli minun vikani. Päädyit veteen minun vuokseni.” Jesse nousi Saran sairaalasängyn vieressä olevalta tuolilta. Ahdistus näkyi jokaisessa epävarmassa askeleessa jonka hän otti huoneessa.


Jesse piti siis itseään syyllisenä tapahtuneeseen. Hän ei siis ollut ainoa joka mokaili kännissä, Sara ajatteli hiukan pikkusieluisesti. Ja Jessen töppäyksestä oli leikki kaukana, Sara oli lähes kuollut. Sara ei vieläkään ollut täysin varma siitä mitä oikein oli tapahtunut, mutta oli niin paljon helpompi syyttää jotakuta toista kuin itseään. Eihän hän tietenkään ollut voinut olla niin kännissä että oli melkein kompuroinut itsensä hengiltä. Jos Jesse oli mielestään syyllinen, hän soi mielellään tälle sen taakan.


”Ei se ollut sinun syysi.” Saran synninpäästö ei kuulostanut kovin vakuuttavalta, eihän hän itsekään uskonut sanojaan. Hän oli niin vä-synyt, yskäinen ja keuhkokipuinen ettei ajatuskaan oikein kulkenut. Yhtäkkiä hän muisti JoBethin. Miten kauan hän oikein joutuisi olemaan sairaalassa? Hänen pitäisi soittaa JoBethille, ja perua työkeikkansa.


Sara ei pystynyt vielä edes aloittamaan sen ymmärtämistä että hän oli lähes kuollut. Ja että hän olisikin kuollut ilman Jesseä.


”Kyllä oli. Et voinut päästä pois läheltäni tarpeeksi nopeasti”, Jesse sanoi, surullisten silmien katse tiukasti Sarassa.


Ahaa. Oliko syy tapahtuneeseen ollutkin siis vain ja ainoastaan känni-Sarassa? Mutta Jesse oli tunkenut itsensä liian lähelle häntä, Sara muisti sen nyt. Siitä tämä kaikki johtui. Oliko Jesse ollut yksi naurajista? Sara oli varma siitä. Olisi siis turha yrittää selittää ettei siinä ollut mitään henkilökohtaista, miehet eivät vain olleet Saran juttu. Tai ehkä se olikin henkilökohtaista.


”Tunkeuduit henkilökohtaiseen tilaani.”


”Hiuksissasi roikkui oksennusta.”


Sara oli ollut aikeissa sanoa jotakin, mutta sulkikin suunsa häpeissään. Voi hitto. Voisiko hän olla enää nolompi?


”Yritin pyyhkiä sitä pois nenäliinallani.” Jesse pudisti päätään epä-uskoisena. ”Etkö muista sitä? Jos et muista niin et siis todellakaan ollut siinä kunnossa että olisit voinut pitää huolta itsestäsi.”


Sara käänsi päätään poispäin, hän ei enää kehdannut kohdata Jessen katsetta, vaikka se lempeä olikin. Suorastaan säälivä. Ja miten säälittävä Sara olikaan!


”Kuule.” Jesse palasi istumaan sängyn vieressä olevalle tuolille, ja tarttui Saran vuoteella lepäävään käteen. ”Halusin vain varmistaa että pääset turvallisesti kotiin. Että sinulle ei tapahtuisi mitään pahaa. Ja sitten siinä kävikin juuri niin. Olen niin pahoillani.” Jesse huokaisi. ”Sinä vain...” Jesse hapuili kädellään epävarmasti kohti Saran hiussuortuvaa, ja Sara tukahdutti halun pyrkiä kauemmas miehestä. Se ei ollut nyt mahdollista. ”En osaa selittää...” Jessen katse laskeutui hänen syliinsä. ”Halusin vain pyytää sinua treffeille kanssani”, hän kuiskasi. ”Vaikka… sinulla varmaan on jo joku. Ja nyt olen melkein aiheuttanut kuolemasi...” Jessen ääni murtui, ja hänen silmissään näkyi kyyneliä.


Ihmeellistä. Vaikutti melkein siltä kuin tuolla miehellä olisi sielu, ja sydänkin. Mutta sellaisen miehenhän täytyi olla pelkkää urbaanilegendaa, Sara oli aiemmin törmännyt pelkkiin hyväksikäyttäjiin. Mutta sitten hän muisti, muisti kaiken. Todellisuuden jossa hän eli. Ei minusta kannata kiinnostua, hän ajatteli surullisena. Hänellä ei voisi koskaan olla oikeaa suhdetta miehen kanssa.


”Saan kai unohtaa sen mahdollisuuden”, Jesse totesi kyyneliään nieleskellen.


”Olisin kai hullu jos lähtisin treffeille miehen kanssa joka lähes tappoi minut”, Sara yritti vitsailla, mutta alkoi sitten yskiä.


”Varmaankin”, Jesse sanoi Saran yskänpuuskan mentyä ohi, ja hymyili hiukan nenäänsä niiskauttaen. ”Mitä minä oikein kerron Chadille?” hän kysyi itseltään hiljaa, päätään puistellen.


Sara ei enää kestänyt viattoman Jessen itseruoskintaa, hänen oli pakko päästää tämä tuskistaan. ”Jesse. Sinä pelastit minun henkeni. Olet sankari. Se oli kokonaan minun syytäni. Olin liian humalassa, enkä pysynyt enää pystyssä.”


Jessen käsi kohosi kuin koskettaakseen Saran poskea, mutta laskeutui sitten. ”En vain aluksi tajunnut että olit oikeasti hädässä.” Ää-nessä oli käheyttä, aivan niin kuin Saran omassakin.


Katsoessaan itsesäälissä rypevää Jesseä Sarasta tuntui että hänen tunteensa pettivät hänet. Hän ei pystynyt lainkaan selittämään miksi tunsi vetovoimaa tuota miestä kohtaan. Jo silloin bileissä, tuhannen tuiterissa. Kun hän ei ollut pystynyt kohdistamaan katsettaan mihinkään muuhun kuin Jessen silmiin. Ja nyt… nyt… hänen pitäisi juosta karkuun ja lujaa. Mutta ei hän voinut, ei siksikään että oli jumissa tässä sairaalasängyssä. Ja tuo mies oli valvonut sen vierellä. Mies joka oli pelastanut hänen henkensä.


Nyt taitaisi olla sopiva hetki lopettaa juominen. Ei ojan pohjalla, vaan uima-altaan pohjalla. Saraa nauratti ja itketti yhtä aikaa.


”Sen voin sanoa että sinä osaat tehdä aikamoisen ensivaikutelman”, Jesse sanoi.


”Samaa voisi kai sanoa sinusta.”


”Puhutko murhayrityksestä?”


”Pelastit henkeni.”


Pienoinen hymy leikitteli Jessen huulilla. Tuo hymy ja nuo silmät… niissä oli jotain kiehtovaa, jotain mitä Sara ei voinut selittää. Ehkä juuri siksi se kaikki tapahtuikin. Kompurointi. Ehkä ilman Jesseä hän ei olisi päätynyt uima-altaaseen. Ehkä Jesse olikin osittain oikeassa.


Heikkona hetkenään Jesse sortui laittomuuteen. ”Olisi ollut rikos luontoa vastaan tappaa sinut, olet niin kaunis.”


Heikotuksestaan ja hengityskivuistaan huolimatta Saraa alkoi pänniä. ”Kuinka kauan oikein aiot jatkaa tuota tappamisella vitsailua?”


”Pelkään koko ajan kuollakseni että käsket minun lähteä pois.”


Vaikka ei olisi pitänyt Saraa hymyilytti hiukan. ”Lähtisitkö jos pyytäisin?”


”Alan pelätä etten enää pystyisi.” Jesse silitti Saran kättä, eikä hän pystynyt vetämään kättään pois. Sara tajusi kauhukseen ettei hän edes halunnut. Jessen kosketus tuntui… hyvältä. Lohduttavalta. Eikä edes pelottavalta. Se jos mikä oli pelottavaa.


”En haluaisi käyttää hyväkseni ’pelastin henkesi’-korttia, mutta… tiedän että ensitapaamisemme päättyi huonosti, mutta haluaisin tavata sinut uudestaan. Sitten kun olet toipunut.”


”Miksi?”


”Haluaisin tutustua sinuun paremmin.”


Miksi? Sanan toisinto suli Saran huulille, ja hän räpytti silmiään Jessen katseen sinessä. ”En harrasta deittailua”, Sara sai juuri sanottua, mutta sitten yskänpuuska yllätti hänet taas.


Huoli ja samanaikainen toivonkipinä Jessen kasvoilla saivat Saran epäröimään. Normaalitilanteessa hän olisi kieltäytynyt jyrkästi ja ehdottomasti, mutta Sarasta johtuvista kännisyistä tämä tilanne ei ollut normaali. Hänen työympyröissään itseään tyrkyttäviä miehiä pyöri jatkuvasti ympärillä, mutta Sara ei ollut koskaan antanut heille periksi. Vaikka hän tiesi totuuden hän väitti silti toisinaan itselleen ettei hänellä ollut aikaa miehille. Kaikki hänen aikansa meni työntekoon, sen vuoksi matkustamiseen, ja hiukan liian rankaksi äityneeseen juhlimiseen. Hän panosti täysillä uraansa, ja Linnean jälkeen hän oli päättänyt että pysyisi erossa miehistä. Vaikka hänen vapaa-ajanviettotapoihinsa kuuluikin juhliminen, se ei silti sisältänyt miehiä. Saralla ei ollut koskaan ollut oikeaa suhdetta miehen kanssa, eikä hän ennen tätä ollut sellaista osannut kaivatakaan. Mutta nyt hän huomasi toivovansa että hänellä olisi ollut hieman enemmän kokemusta tietynlaisista tilanteista miesten kanssa.


Näinkin lyhyen tuttavuuden jälkeen Jesse vaikutti Sarasta mieheltä johon hän voisi uskaltaa luottaa. Tuossa miehessä oli jotakin rauhoittavaa ja luottamusta herättävää. Sara ei pystynyt määrittelemään mitä se oli, eikä hän ymmärtänyt miksi tunsi näin. Lääkecocktailin ja kivun yhdistelmä taisivat sekoittaa päätä, puhumattakaan kuolemanrajakokemuksesta. Mutta kai Jessessä oli pakko olla jotakin hyvää, olihan tämä poiminut hänet vedestä, kenties omankin henkensä uhalla? Silti Saraa hävetti myöntää edes itselleen, että hän tunsi vetoa tätä juuri tapaamaansa miestä kohtaan. Ehkä se vain kuului asiaan sen jälkeen kun joku on pelastanut henkesi? Ei kai hän vain ollut sairastumassa jonkinlaiseen hengenpelastaja-syndroomaan? Oliko peruspsykologiaa ihastua pelastajaansa? Sara ei tiennyt sitä. Hän tiesi vain sen ettei hän ollut koskaan aiemmin kokenut tällaista, hän tunsi leijuvansa jossain korkealla, katon rajassa, kaiken järjen ulottumattomissa. Sen täytyi johtua hänen saamistaan lääkkeistä. Tältäkö huumeiden käyttö tuntuu? Jos kyllä, enää hän ei ihmetellyt miksi jotkut niitä käyttivät. Harhaa tai ei, hänellä oli outo aavistus, kummallinen tunne siitä että Jesse voisi tulla näyttelemään suurta osaa hänen elämässään. Se oli tyhmää ja järjetöntä, mutta sillä hetkellä hän ei välittänyt siitä. Mutta tuskinpa hän olisi välittänyt siitä-kään vaikka ovesta olisi juuri sillä hetkellä ilmestynyt tanssiva klovni.


Sara katsoi Jesseä sumuisesti suoraan silmiin. Noihin ihaniin, upottavan sinisiin silmiin. Sara tunsi jo eksyneensä niihin, ja kartta oli unohtunut matkasta. Tyypillistä. Myöhemmin Sara syytti suostumuksestaan heikkoa fyysistä ja henkistä olotilaansa. Krapula ja lähellä kuolemaa käyminen saisivat kenet tahansa sekaisin. Hän oli sekaisin kuolemanpelosta, ja elämänjanosta. Nyt kun hänen humalansa oli häipynyt hänet täytti aivan uusi tietoisuus kuolemasta, se että hän roikkui tietämättäänkin koko ajan vain seitinohuen langan varassa.


Jesse oli jo osoittanut olevansa kirjaimellisesti hänen pelastava ritarinsa. Kai hän oli tälle velkaa edes yhdet treffit? Se olisi pieni hinta hänen henkensä pelastamisesta.


Saatuaan viimein suostuteltua Jessen lähtemään, vain suostumalla siihen että he tapaisivat vielä uudestaan, Sara painui uupuneena takaisin sairaalasänkynsä tyynyn varaan.


Mihin hän oli mennyt sotkemaan itsensä?

Sara saapui Marriott-hotellin aulabaariin lähes kymmenen minuuttia etuajassa. Hän oli niin hermostunut ettei ollut tullut edes ajatelleeksi ettei hieno nainen koskaan saavu treffeille liian aikaisin. No, tuskin minä niin kovin hieno nainen olenkaan, Sara lohdutteli itseään. Hän ei ollut tajunnut olla huolissaan myöskään siitä, että saattaisi vaikuttaa yli-innokkaalta. Hänen jalkansa tärisivät siihen malliin, että hän pelkäsi niiden pettävän altaan hetkenä minä hyvänsä, joten hän istuutui jakkaralle baaritiskin ääreen. Hänen sydämensä jyskytti kuin viimeistä päivää, ja kädetkin vapisivat huomattavasti. Hänen kärsimätön ja jännittynyt mielensä lähenteli jo hysteriaa, ja hän yritti keskittyä hengittelemään hitaasti.


Häntä vaivasi myös yhä monta viikkoa tapahtuneen jälkeen sitkeä yskä, vaikka veden hengittämisen seurauksena tullut keuhkokuume olikin lääkäreiden mukaan jo parantunut. Sara ei ollut kertonut kuolemarajakokemuksestaan kenellekään, ei edes vanhemmilleen. Hehän olisivat saaneet slaagin jos olisivat tienneet millainen kännikoheltaja heidän nuoresta tyttärestään oli tullut. Tai no, ymmärrettävistä syistä johtuen äiti tuskin olisi välittänyt. Silti hän ei halunnut huolestuttaa vanhempiaan, he olivat kärsineet jo tarpeeksi. Saraa hävetti vieläkin kömpelyytensä ja kännisyytensä, uimataidottomuudesta puhumattakaan. Hän oli aina jo lapsesta asti kammonnut vettä, nyt hän mietti puolitosissaan oliko se ollut jonkinlainen ennakkoaavistus tulevasta. Ainoastaan JoBeth tiesi tapahtuneesta, ja sekin oli vain pakon vuoksi. Yskästä huolimatta Saran oli määrä palata töihin seuraavana päivänä, siksi hän olikin palannut juuri nyt Lontooseen.


Sara tiesi, että hänen hermostuneisuutensa näkyi aivan liikaa ulospäin. Joku voisi vielä luulla hänen olevan elämänsä ensimmäisillä treffeillä! Hänen oli pakko saada itsensä rauhoittumaan. Ja hän tiesi siihen vain yhden keinon. Vieläkin hiukan kangertelevalla englanninkielellään – ranska sujui häneltä paljon paremmin Pariisissa asuttujen vuosien vuoksi – hän tilasi baarimikolta viskin jäillä. Sara joi sen nopeasti muutamalla polttavalla kulauksella koska eihän sillä muuten olisi mitään vaikutusta, tai ei ainakaan hänen niin kovasti tarvitsemaansa rauhoittavaa sellaista. Hän tilasi saman tien toisenkin samanlaisen juoman. Jossakin hänen mielensä perukoilla ilkeä ääni soimasi häntä, eikö hän ollut jo luvannut itselleen lopettaa juomisen sen viimeksi tapahtuneen jälkeen? Onneksi uusi siemaus viskiä hiljensi sen äänen nopeasti.


Sara ihmetteli miksi hän oli niin hermostunut, ei yksikään mies ollut aiemmin vaikuttanut häneen tällä tavalla. Samassa hän tajusi sen: hän pelkäsi kaikkia niitä tunteita joita Jesse oli jo ehtinyt hänessä herättää. Ei, minä en anna sen tapahtua, hän ajatteli. En aio retkahtaa siihen mieheen! Hänen täytyisi ryhtyä varomaan noita vallattomia ajatuksia joita hänen sydämensä epähuomiossa synnytteli. Ja eiväthän nämä edes olleet mitkään oikeat treffit, hän vakuutteli itselleen. Tämä oli vain pieni kiitos miehelle joka oli pelastanut hänen henkensä. He vain juttelisivat hetken, Sara esittäisi (taas) kiitoksensa, ja sitten he jatkaisivat elämiään eri suuntiin. Ja ehkä Jesse ei edes muistaisi tulla paikalle. Varmasti tälle oli ilmaantunut jotakin tärkeämpää tekemistä kuin säälittävän Saran tapaaminen.


Odotellessaan Jesseä kaikki tuntosarvet pystyssä Saran mieleen palasi eräs ilta lähes kaksi vuotta aikaisemmin. Syysmyrskyn raivotessa Pariisin yllä hän oli jutellut lämpimän takkatulen ääressä ranskalaisten kämppistensä ja työtovereidensa, Annen ja Sophien, kanssa syntyjä syviä. He olivat juoneet viiniä, ja paljastaneet sen innoittamina toisilleen salaisimpia tuntojaan. Anne oli heistä vanhin, tuolloin jo 20-vuotias alan konkari, ja hän oli juuri mennyt kihloihin elämänsä suuren rakkauden kanssa. Sophiekin, 18-vuotias iloluontoinen ranskatar oli vakuuttunut siitä että Se Oikea vielä joskus kävelisi häntä vastaan jossakin: töissä, kadulla, kaupassa. Sara oli kuunnellut hieman huvittuneena näiden kahden romantisoituneita käsityksiä elä-mästä ja sen tarkoituksesta. Viimein he olivat kääntyneet hänen puoleensa ja kysyivät hänen mielipidettään. Sara oli katsonut noita nuoria naisia, joista oli jo alkanut pitää paljon. ”Teillekö rakkaus ja miehet ovat elämän sisältö ja tarkoitus? Miten te edes voitte olla niin naiiveja, että uskotte sellaiseen hölynpölyyn kuin siihen oikeaan?” Viinihuuruista huolimatta hän tiesi kuulostavansa katkeralta, ja sitä-hän hän olikin. Hän ei silti voinut paljastaa heille kaikkea itsestään, ei ainakaan vielä. Ihmisiin luottaminen oli hänelle vaikeaa.


Sophie oli silloin taputtanut Saraa kädelle ja kertonut tunnetun tarinan siitä, miksi hän uskoi joskus löytävänsä unelmiensa miehen. ”Muinaisina aikoina jokaisella ihmisellä oli neljä jalkaa, neljä kättä ja kaksi päätä. Sitten yksi jumalista suuttuessaan salamoi, ja löi kaikki ihmiset kahteen osaan. Sen jälkeen ihmiset ovat kuluttaneet elämänsä etsien toista puoliskoaan.”


Sara oli huokaissut syvään, muttei antautunut. ”Onhan tuo ihan kiva tarina, mutta se on silti pelkkä satu. Ehkä se vain johtuu maailmankuvastani ja siitä, mitä toivon elämältä. Miehet eivät ole minua varten, haluan vain saavuttaa menestystä tällä alalla. Te pidätte minua varmaan pinnallisena ja kylmänä…”


”Me pidetään sinua lapsellisena ja hölmönä”, hiprakkainen Sophie paljasti.


”Voi sinua, Sara!” Anne huudahti. ”Sinä olet niin nuori, pelkkä kakara vielä. Kyllä sellainen mies sinunkin eteesi tupsahtaa, joka vetää sinulta jalat alta.”


Sara oli tuhahtanut torjuvasti. Hän oli ollut varma siitä, että Anne oli väärässä. Mutta nyt hän oli alkanut pelätä olleensa itse väärässä. Ja kaiken oli aiheuttanut Jessen odottamaton ilmestyminen hänen elämäänsä. Voi miksi hän oli mennyt niihin bileisiin?


”Vau.”


Sara kääntyi baarijakkarallaan äänen lähdettä kohti, ja huomasi ilokseen ja kauhukseen että Jesse oli vihdoinkin saapunut paikalle, Saran epäilyksistä huolimatta. Hän oli jo alkanut pelätä pahinta. Ei, vaan toivoa parasta, hän korjasi itseään hänen sydämensä alkaessa lyödä entistäkin nopeammin hänen nähdessään Jessen. Sara tiesi näyttävänsä hyvältä puolireiteen asti ulottuvassa pikkumustassaan, mutta tuon jo tutuksi käyneen äänen kuuleminen lähetti odottamattomia värinöitä ympäri hänen kehoaan. JoBethin kätköistä löytyi aina muotiluomuksia kaikkiin tilaisuuksiin, hän halusi tyttöjensä olevan kaikkialla edukseen, mutta nyt Saran yllä oli hänen oma luottomekkonsa. Ja tapa jolla Jesse katsoi häntä kertoi että hänen vaatevalintansa oli osunut nappiin. Mutta halusiko hän Jessen katsovan häntä noin? Ehkä hänen olisi sittenkin pitänyt pukeutua jätesäkkiin.


”Näytät upealta. Miten kukaan mies voisi koskaan vastustaa sinua?” Käsi kietoutui Saran vyötärön ympärille, ja häntä suudeltiin poskelle. ”En kai ole myöhässä?” Jesse kysyi katsoessaan Saraa valloittava hymynsä huulillaan. ”Olen pahoillani jos jouduit odottamaan minua.”


Jessen intiimi läheisyys sai Saran jähmettymään hetkeksi. ”Ei se mitään”, Sara pakotti sanat suustaan paljastamatta, että oli itse tullut paikalle aivan liian aikaisin. Sara vilkuili Jesseä vaivihkaa. Tällä oli yllään suorat housut, valkoinen kauluspaita ilman kravattia ja tummansininen bleiseri. Saran polvet notkuivat kun hän nousi ylös baarijakkaraltaan, ja hän antoi Jessen johdattaa itsensä ravintolasalin puolelle.


”Ihanaa nähdä että voit paremmin”, Jesse sanoi hänen kätensä koskettaessa Saran alaselkää. Se kosketus sähköisti Saran koko olemuksen, ja hänellä oli vaikeuksia kävellä suoraan. Varsinkin kun hän muisti Jessen huolenpidon. Keuhkokuumeen vuoksi Sara oli joutunut jäämään sairaalaan odotettua pidemmäksi aikaa, ja Jesse oli soitellut sinne useasti kyselläkseen hänen vointiaan.


Hotellin ravintolassa oli siihen aikaan kohtalaisen paljon väkeä myöhäisellä illallisella, ja Jesse johdatti Saran mahdollisimman syrjäiseen pöytään, ja tarjosi hänelle tuolia. Saran istuuduttua sille tarjoilija toi heille ruokalistat, ja he syventyivät niihin. Sara siemaili mahdollisimman hitaasti juomaansa, mutta siitä huolimatta hän oli ruokien saapuessa valmis tilaamaan toisen samanlaisen. Tai oikeasti kolmannen sellaisen.


Tarjoilijan mentyä Jesse katsoi Saraa sinisillä silmillään, tarkasteli hänen kasvojaan niin huolellisesti että Sara tunsi vastustamatonta halua alkaa kiemurrella tuolillaan. ”Eikö sinun olisi syytä ottaa iisisti?” Jesse kysyi varovasti.


”Anteeksi?”


”Niin, tuota...” Jesse sopersi. ”Muistat kai mitä viimeksi tapahtui? En haluaisi joutua taas onkimaan sinua altaan pohjalta.”


Sara ei halunnut eikä tarvinnut muistutusta lähes kuolettavasta kokemuksestaan. ”Kuule, minä tiedän varsin hyvin mitä olen tekemässä.” Sara yritti hymyillä Jesselle rauhoittavasti. ”Ei sinun tarvitse olla minusta huolissasi.” Antaakseen Jesselle mielenrauhan Sara päätti olla koskematta juomaansa ennen kuin he olisivat syöneet. Sitä paitsi ilkeä ääni hänen sisällään myönsi että Jesse oli oikeassa. Että hänen pitäisi olla varovaisempi. Että hänen ehkä pitäisi lopettaa juominen kokonaan. Halusiko hän päätyä samaan jamaan kuin… ei. Hän ei ajattelisi sitä nyt.


”Et ole vieläkään kertonut minulle mitä teet työksesi? Tuolla ulkonäöllä sinun pitäisi olla malli”, Jesse avasi pelin, ja löi heti hudin.


Voi ei, ei taas tätä, Sara puuskahti mielessään. Hän halveksi kaikenlaisia vihjauksia kauneudestaan, varsinkin kun olisi nyt joutunut vahvistamaan Jessen oletuksen oikeaksi. ”Eikö kaikissa iskemisoppaissa kielletä naisen kutsuminen kauniiksi?”


”Auts. Miksi sinä sellaisia luet? Hmm… Oletko kiinnostunut naisista?”


Saraa ei hymyilyttänyt. ”Olen kai vain utelias.” Hän kurotti kädellään drinkkilasiaan kohti, mutta muisti sitten lupauksensa. ”Mitä itse teet työksesi?”


”Olen kilpa-autoilija. Ajan ensimmäistä vuottani F1-sarjassa.” Jesse hymyili. ”Poikavuosieni unelma toteutui kun pääsin viimein lajin huipulle.”


Jos Jesse oli toivonut tekevänsä vaikutukseen Saraan hän joutui pettymään. Sen sijaan Sara ihmetteli mielessään moista ammatinvalintaa, ja ajatteli heti Jessen työn riskejä. ”Eikö se ole hirveän vaarallista?”


”Turvallisempaa koko ajan”, Jesse väitti, mutta Sara ei ollut vakuuttunut. "Mikäpä tässä maailmassa olisi riskitöntä?" Jesse kysyi häneltä. Sara ei osannut vastata hänen kysymykseensä, olihan hän itsekin nähnyt ja kokenut liikaa ammattiinsa liittyviä varjopuolia. Elä-män huonoista puolista nyt puhumattakaan. Ei elämästä selviä hengissä, hän muisteli jonkin laulun sanoja.


”Kuka aivopesi viattoman lapsen noin vaaralliselle alalle? Vanhempasiko?” Sara huomasi kysyvänsä turhankin töykeästi, tuntien viskin vaikutuksen suonissaan.


”En muista miten aloitin sen harrastuksen, mutta kaipa isäni sitä ehdotti. Hän harrasti itsekin lajia nuorempana, muttei päässyt yrittä-mään huipulle asti rahoitusongelmien vuoksi.”


Sara ei tiennyt kilpa-autoilusta muuta kuin uutisissa näkyneet kuolemantapaukset. Yhtäkkiä hänestä alkoi tuntua turhalta ja typerältä kiintyä Jesseen, mieheen jota hän ei oikeasti tuntenut ollenkaan ja joka teki työkseen jotakin niin vaarallista.


”En tykkää siitä”, Sara huoahti jo hiukan hiprakassa.


”Yritätkö sanoa että et tykkää minusta?”


”En tunne sinua.”


”Mutta haluaisitko tuntea?” Saran ilme ei rohkaissut Jesseä jatkamaan flirttailua. ”Hei, ei se niin vaarallista ole. On todennäköisempää joutua kolariin matkalla radalle.”


”Noinko yrität vakuuttaa itsellesi? Etkö koskaan pelkää?”


”Jos pelkäisi tämän työn joutuisi lopettamaan.”


”Vai eikö iso mies vain voi myöntää pelkäävänsä?”


”Pelkonsa myöntävä kuski ei taitaisi olla listan kärkipäässä tallipaikkoja jaettaessa”, Jesse myönsi. Hän silmäili Saraa tarkasti. ”Näytät niin nuorelta”, Jesse huokaisi. ”Miten vanha oikein olet?”


”Ja itsekö olet ikäloppu?” Sara kysyi huvittuneena sivuuttaen tahallaan kysymyksen.


”Olet muuttanut pois kotoa hyvin nuorena, ja vieläpä ulkomaille. Miten vanhempasi oikein suostuivat siihen?”


”He taisivat olla vain iloisia päästessään minusta eroon.”


”Mikä saa sinut sanomaan noin? Oliko kotonasi ongelmia?”


”Sain loistavan työtilaisuuden”, Sara puuskahti nopeasti yrittäen peittää sen että Jesse oli arvannut oikein.


”Silti… ihan yksin suuressa maailmassa.”


”Haluatko pelastaa minut? Uudestaan?” Sara kysyi ivallisesti.


”Tarvitsetko pelastamista?”


”Agenttini pitää minusta erittäin hyvää huolta, kiitos vain.”


Jesse katsoi Saraa kuin arvioiden puhuiko tämä totta. ”Kerro minulle perheestäsi. Onko sinulla sisaruksia?” hän erehtyi kysymään seuraavaksi.


Sara säpsähti silminnähden. ”On minulla isoveli”, hän vastasi hyvin hiljaa. Sara tiesi että hänen pitäisi puolestaan kysyä Jesseltä tä-män perheestä, mutta hän ei pystynyt siihen. Ei ainakaan nyt. Hän ei halunnut upota siihen suohon jota tämä puheenaihe hänelle edusti. Jesse ei onneksi huomannut hänen reaktiotaan. Viimeinen asia mitä hän kaipasi olisi tämän utelu perheasioistaan.


Jessen ilme ja ääni pehmenivät. ”Kerro minulle elämästäsi.”


”En voi.”


”Mikset?”


”Se on liian yksityistä. En tunne sinua.”


”Miten muuten voisimme tutustua toisiimme jos et kerro minulle mitään itsestäsi?”


”Luulin että sinulla olisi siitä joitakin ideoita.” Sara punastui tahtomattaan, ja katui heti sanojaan, hänen nauttimansa viski vapautti kielenkantoja jo liikaa. Toivottavasti mies ei tajuaisi mitä hän tarkoitti sanoillaan. Hän ei kehdannut katsoa Jesseä, ja odotti sydän laukaten että tämä sanoisi jotain. Nämä niin sanotut treffit taisivat olla iso virhe. Mitä hän oli kuvitellut saavuttavansa suostumalla tapaamaan Jessen uudestaan? Tiesihän hän että se olisi vain heidän molempien ajan haaskaamista. Ei Jesse voisi olla kiinnostunut hänessä kuin yhdestä asiasta. Ja juuri siitä asiaa hän ei voisi tälle antaa. Ei vaikka hän kokisi olevansa tälle jotain velkaa. Mutta ei kai Jesse ajatellut niin? Se olisi pahinta, ja tuottaisi hänelle isomman pettymyksen kuin hän oli valmis myöntämään itselleen.


Kun hiljaisuus heidän välillään vain jatkui eikä Jesse sanonut mitään, Sara uskaltautui katsahtamaan miestä. Jesse ei virnuillut hä-nelle niin kuin hän oli pelännyt, vaan näytti pikemminkin huolestuneelta.


”Kertoisitko minulle edes yhden asian? Miksi olet niin surullinen?” Jesse kysyi yllättäen Saran täysin.


Sara häkeltyi, ja pystyi vain vaivoin peittämään hämmästystään pakottamalla huulilleen tavaramerkkinsä. Eikö hän ollutkaan niin hyvä näyttelijä kuin oli luullut? Hänen esityksensä oli aiemmin mennyt täydestä kaikkiin muihin. Hänen työnsä oli toki omalla tavallaan näyttelemistä, ja sen taidon Sara oli oppinut jo nuorena. Hänen rankat kokemuksensa olivat kovettaneet hänet, ja tehneet hänestä teeskentelijän. Hänestä oli täytynyt kasvaa selviytyjä, varsinkin nyt kun hän oli yksin maailmalla, aikuisten maailmassa. Kaunis feikkihymy peitti hänen särkyneen sielunsa, eikä kukaan ollut huomannut kuinka rikki hän oikeasti oli. Hän oli ymmärtänyt jo kauan sitten että oli aina helpompaa hymyillä kuin yrittää selittää miksi oli surullinen. Hymyileminen oli ollut hänen ainoa suojakilpensä siitä asti mitä Linnealle tapahtui. Se esti muilta pääsyn hänen sisimpäänsä. Kukaan ei ollut aiemmin nähnyt häntä, hänen todellista minäänsä. Ja nytkö Jesse näkikin suoraan hänen sisälleen? Oliko tuolla miehellä röntgenkatse? Ei voinut olla.


”Näetkö, juuri tuota tarkoitan. Silmäsi paljastavat surusi.” Saran yllätykseksi Jesse alkoi hyräillä. ”You always smile, but in your eyes your sorrow shows...”


Sara hymyili nyt aidosti, Jessen surkea lauluyritys nauratti häntä.


”Paljon parempi.”


Sara ei voinut olla jatkamatta Jessen hyräilemää laulua mielessään. Huomenna hän olisi taas yksin surujensa kanssa. Sara halusi itkeä, mutta hän ei voinut eikä saanut. Ei. Hän ei saisi romahtaa. Ei nyt. Ei koskaan. Kukaan ei ollut ennen huomannut surua Saran valehymyn takana. Kukaan ei ollut pysähtynyt välittämään. Mutta ehkä-pä kaikki johtui nytkin vain näistä oudoista olosuhteista, jotka Sara oli luonut hyppäämällä vaatteet päällä uima-altaaseen.


”Surusilmä, minne taas menit?” Sara havahtui ajatuksistaan kun Jesse tarttui hänen käteensä. ”Kerro minulle”, Jesse kuiskasi.


”Mitä minun pitäisi muka kertoa sinulle?” Sanat tulivat ulos tylympinä kuin Sara oli tarkoittanut, ja hän veti kätensä irti Jessen otteesta.


Jesse ei kuitenkaan näyttänyt loukkaantuneelta. ”Kannat jotain kamalaa taakkaa.”


”Taidat unohtaa että olin lähellä hukkua äskettäin.”


”Ei se siitä johdu. Huomasin sen jo ennen sitä.”


”Laskuhumala.”


”Sinulla riittää selityksiä.”


”Pidätkö itseäsi selvänäkijänä?” Sara hymähti.


”En yleensä, mutta jokin sinussa...”


”Ehkä se on vain syyllisyydentuntoa”, Sara ehdotti.


”Varmaan sitäkin. Mutta olet aloittanut itsetuhosi jo kauan ennen minua.”


”Ja siinähän sinä yritit minua auttaa”, Sara sanoi hiljaa hampaidensa välistä.


”En tule koskaan antamaan sitä itselleni anteeksi”, Jesse kuiskasi. ”Siitä ei saisi edes mitään hauskaa tarinaa kerrottavaksi lapsenlapsille. Vain… häiriintyneen.”


Saraa säälitti Jessen itseruoskinta, mutta hän piti silti turpansa tukossa. Ja mitä ihmettä oli tuo puhe lapsenlapsista? Sara halusi paeta drinkkinsä turvaan, mutta esti itseään juuri ajoissa.


”Sinä lähes kuolit. Enkä minä aluksi tajunnut että olit oikeasti hä-dässä. Kaikki se shokki ja syyllisyydentunto. Olen miettinyt pitäisikö minun käydä juttelemassa siitä jonkun ammattilaisen kanssa. Psykologin. Entäs sinä? Miten olet pärjäillyt?” Liian pitkät hiukset olivat valahtaneet Jessen silmille, ja hän pälyili Saraa niiden välistä.


Jessen sanat toivat Saran mieleen ikävän muiston, ja hän toivoi että voisi kirkua ja oksentaa siinä paikassa. ”Pärjään kyllä ilman... niin sanotun ammattilaisen apua, kiitos vain.”


”Mit-” Jesse lopetti kesken sanan. ”Eihän se minulle kuulu, mutta...”


”En ole koskaan kertonut kenellekään.” Saran ääni uhkasi särkyä, ja hän katui liian paljastavia sanojaan samantien. Samperin nousuhumala.


”Voit kertoa minulle”, Jesse yritti vakuuttaa, ja tarttui uudestaan Saran käteen.


Sara veti kätensä pois, taas. ”Ehkä, mutta en voi. Enkä halua.”


Sara oli yllättynyt kun häntä hetken tutkivasti tarkastellut Jesse ei jatkanut asiasta jankuttamista, vaan vaihtoi puheenaihetta. Mies alkoi kertoa innokkaasti tulevasta F1-kisasta Italiassa. Se aihe ei juurikaan kiinnostanut Saraa, mutta ainakin hän sai olla rauhassa syvä-luotaavilta kysymyksiltä.


Kun he olivat syöneet, Jesse kysyi Saralta haluaisiko tämä vielä jatkaa iltaa hänen kanssaan. Sara katsoi hitaasti rannekelloaan, silmiään räpyttäen. "Eikö nyt ole jo pikku formulakuskien nukkumaanmenoaika?” Ehkä hänen tarkoituksenaan oli jopa hiukan loukata Jesseä, mutta yritys oli aika ponneton. Suoraan sanottuna ajatus illan jatkamisesta Jessen kanssa pelotti häntä. Mies saattaisi ehdottaa jotain, ja Sara saattaisi vahingossa jopa suostua siihen.


”Minulla on aikainen herätys ja työpäivä huomenna”, Sara jatkoi ja otti monta kulausta juomastaan, nyt kun vihdoinkin antoi itselleen luvan koskea siihen. Ristiriita sanojen ja tekojen välillä jäi häneltä huomaamatta, Jessen läheisyys hermostutti häntä liikaa.


Jesse tarttui taas Saran pöydällä olevaan käteen, ja katsoi häntä suoraan silmiin. ”En haluaisi yhteisen iltamme loppuvan vielä. Mehän eletään vain kerran.” Jesse madalsi ääntään. ”Ja tavataan se unelmien nainen vain kerran.”


Sara vetäisi kätensä pois Jessen otteesta, ja siirsi katseensa väkisin pois tämän upottavista silmistä. Tuo mies koituisi hänen tuhokseen, hän oli nyt varma siitä. Niin kuin ei olisi tämän viimeisintä kommenttia kuullutkaan Sara vastasi: ”Joo, meillä on vain yksi elämä ja se olisi kiva käyttää pelkkään hauskanpitoon, mutta kuten hyvin tiedät minulla on ollut ikävä kokemus vastikään. Eikä ole hyvä idea sekoittaa työtä ja huvia, tarkoitan… Minulla ei ole tapana juoda alkoholia työpäivää edeltävänä iltana. Arvaatko miksi? Siksi, etten ole tyhmä.” Ja juuri sitä hän oli nyt tekemässä. Jessen vuoksi. Hiprakkainen Sara veti syvään henkeä takelleltuaan hiukan sanoissaan.


”Olet oikeassa, sinun ei pitäisi juoda enempää. Minun ei edes pitäisi pyytää tätä. Haluaisin vain nauttia kauniista seurastasi pidempään. Ehkä minun pitäisi vain saattaa sinut huoneeseesi.”


Jesse vaikutti lannistuneelta, suorastaan masentuneelta. Ja ajatus tuosta miehestä saattamassa häntä huoneeseensa pelotti Saraa. Mitä tahansa voisi tapahtua.


”Minullakin on aikainen herätys huomenna. Enkä todellakaan halua juottaa sinua humalaan, haluaisin vain jutella kanssasi lisää”, mies jatkoi.


”Humala on hyvin suhteellinen käsite”, Sara mumisi hiljaa itsekseen.


”Anteeksi, en kuullut mitä sanoit?”


”En mitään.”


Sara ei voinut myöntää Jesselle, että hän oli huolissaan omasta juomisestaan. Hän ei ollut juonut alkoholia uima-allaskokemuksensa jälkeen, ja tiesi ettei se ollut nytkään hyvä idea. Jessen katsellessa häntä ilmeisen ihailevin silmin Sara huomasi suostuvansa tämän ehdotukseen. Taas. Tämä trendi oli huolestuttava.


Jesse näytti ilmeisen helpottuneelta. Sara kulautti loput juomastaan kurkkuunsa, ja lähti Jessen kanssa kohti hotellin aulabaaria, missä Jesse hämmästeli nopeutta jolla Sara koikkelehti korkkareissaan baaritiskille aikeissa tilata lisää juotavaa. ”Ei me ihan vielä olla kuolleita”, nousuhumalainen Sara hihkaisi hilpeänä nähdessään Jessen synkän ilmeen.


”Tuolla tahdilla jätät nuoren ja kauniin ruumiin”, Jesse sanoi hiljaa.


Sara pysähtyi kesken käsilaukkunsa kaivelun. ”Oliko tuon tarkoitus olla kohteliaisuus?”


Jesse pudisti päätään. ”Olen huolissani sinusta. Olet niin nuori, ja… toivoisin tämän illan olevan pitkän ystävyyden alku.”


Jostain syystä nuo Jessen sanat osuivat syvälle Saran sieluun, ja hän pakeni pikaisesti tuttuun ja turvalliseen paikkaan, viinalandiaan. Sara pyysi baarimikolta taas viskin jäillä, hän ei uskonut selviytyvänsä loppuillasta Jessen kanssa juomatta lisää naista vahvempia aineita. Mutta kieltämättä ilme Jessen kasvoilla ei ollut rohkaiseva, kun hän kuuli Saran juomatilauksen. Kun Jesse tilasi oman juomansa, oli Saran vuoro järkyttyä. Mies tyytyi pelkkään kahviin. Saran olisi kai pitänyt jo tuolloin tietää, mihin suuntaan ilta oli menossa. Mutta miksi hän ei tajunnut sitä? Sara taivasteli tyhmyyttään vielä paljon myöhemminkin.


Sara yritti hukuttaa hämmennystään ja suruaan vanhalla tyylillään, mutta lasin pohjalta ei edelleenkään löytynyt vastausta hänen elämänsä ongelmiin. Mitä pidemmälle ilta eteni, sitä varomattomammiksi hänen puheensa kävivät, mikä johtui yksinomaan hänen nauttimistaan liian monista viskipaukuista. Sara oli niin hermostunut ja hämillään Jessen seurassa, että hänen täytyi koko ajan saada lisää rohkaisua. Suomeksi sanottuna, hän humaltui liikaa. Jesse ei enää liiemmälti yrittänyt estellä Saraa tai puuttua tämän juomiseen, olihan Sara väittänyt hänelle tietävänsä mitä tekee. Humalanhuuruisilla aivoillaan Sara ajatteli myös, että Jessellä oli varmasti passiivisuuteensa omat itsekkäätkin syynsä. Kuten miehillä aina hänen kokemuksensa mukaan.


”Miksi juot?” Jesse uteli lopulta, katseltuaan Saran menoa pitkään. Liian pitkään.


Mikä kysymys tuo olevinaan oli, Sara ihmetteli. ”Miksi nyt kukaan juo? Hauskanpidon takia.”


”Tuo ei ole enää hauskanpitoa.”


”Miksi sinä siitä välittäisit?”


”Eikö kukaan välitä sinusta?”


Miksi Jesse tuntui näkevän suoraan hänen lävitseen? Sara yritti sulkea Jessen todellisuutensa ulkopuolelle, mutta ei enää onnistunut siinä.


”Hei oikeasti Sara, sinun täytyy lopettaa tämä itsetuho.”


”Mutta kun se on niin i-ha-naa”, Sara sammalsi. ”Trust me, I know what I’m doing.” Sara muodosti sormistaan pyssyn ja esitti ampuvansa.


Jesse näytti ensin hämmästyneeltä, ja purskahti sitten raikuvaan nauruun joka kuulosti Saran humalaisissa korvissa kuin aplodeilta. ”Oletko sinä tottakaan?”


Sara ei voinut estää itseään yhtymästä nauruun, vaikka ei ollut ihan varma siitä mille tässä nyt naurettiin.


”Mikset ammu minua?” Jesse kuiskasi sitten.


”Usko pois, haluaisin kyllä.” Ehkä sitten olisimme lähes tasoissa, Sara ajatteli.


”Tapat vielä itsesi tuolla menolla.”


”Ehkä onnistun siinä missä sinä et.”


Jos Sara ei olisi ollut niin humalassa hän olisi huomannut murheen Jessen silmissä. Vitsi oli vanhentunut ja muuttunut liian todelliseksi jo alkusoiton jälkeen.


”Seuraavalla kerralla en välttämättä ole paikalla pelastamassa sinua. Oikeasti, vaihda kahviin.”


Sara purskahti uudestaan känniseen nauruun. ”Oikeasti, yritä uudelleen! Ainoa kahvi jota juon on irlantilaista, kiitos vain”, oli hänen vastauksensa.


”Kunpa et olisi niin humalassa”, Jesse kuiskasi, mutta Sara ei kuullut. Kun hän huomasi Jessen siirtyneen lähemmäksi oli jo liian myöhäistä. Ehkä suudelma olisi voinut tulla ikimuistoinen jos Saraa ei olisi oksettanut, ja hän siirtyi säikähtäneenä nopeasti kauemmaksi Jessestä.


”Mitä nyt?” Jesse halusi tietää.


Sara veti muutaman kerran syvään henkeä saadakseen huonon olon kaikkoamaan. ”En ole se oikea nainen sinulle”, hän kuiskasi sitten.


”Mistä sen tiedät?”


”En ole tulossa tänä yönä luoksesi.”


”Oletat että olen vain hetken seuraa vailla?” Jesse astui lähemmäksi ja kuiskasi Saran korvaan: ”Usko pois, toiveeni sinua kohtaan ovat paljon pitempiaikaisia.”


Sara punastui, eikä osannut käsitellä hämmennystään muuten kuin suuntaamalla takaisin baaritiskille. Pois Jessen luota. Pois tuon miehen luota joka herätti hänessä ihan uudenlaisia tunteita. Ne pelottivat häntä, ja uhkasivat hänen maailmankuvaansa.


Loppuillasta Jesse tuskin enää sai suunvuoroa Saralta, joka pommitti häntä taukoamatta humalahöpinöillään. Sara ei seuraavana aamuna muistanut puoliakaan Jesselle kertomistaan asioista, mikä oli tavallaan helpotus. Häntä hävetti muutenkin ihan tarpeeksi. Saran puhe alkoi vähitellen muistuttaa yhä enemmän sonnilauman röhkintää, ja ihan yhtäkkiä hänelle tuli kamalan huono olo. ”Minua oksettaa”, hän mongersi Jesselle. Sara ei nähnyt miestä enää kunnolla sumuisten silmiensä läpi. ”Korjaan, minä oksennan!” Jesse katseli huolestuneena kohti läheistä vessaa ryntäävän Saran perään.


Jossain kohtaa Saran filmi katkesi. Hän tuli hetkeksi tajuihinsa hotellin aulassa, missä häntä talutettiin jonnekin minne hän ei varmasti halunnut mennä. Jokainen hänen solunsa huusi apua, mutta käskyt eivät kulkeutuneet lihaksiin asti. Kun hänen taluttajansa irrotti hetkeksi otteensa hänestä, hän tunsi kaatuvansa komeassa kaaressa lattialle. Joku auttoi hänet ylös, ja piti nyt hänestä tiukasti kiinni. Mies alkoi taluttaa häntä kohti hotellin hissiä, sen verran hän vielä tajusi. Sara halusi että mies jättäisi hänet rauhaan, joten hän yritti väittää pärjäävänsä yksin. Mutta jalat pettivät taas hänen altaan, ja mies sanoi auttavansa hänet huoneeseensa. Sara aavisti pahaa, mutta avuttomassa olotilassaan hänellä ei ollut muutakaan vaihtoehtoa.


Sitten häntä puoliksi talutettiin, puoliksi kannettiin… jonnekin. Ei sillä ollut enää väliä minne, kunhan paikka vain olisi lähellä ja siellä olisi jotakin, minne hän voisi oksentaa. Sara tunsi nousevansa yhä korkeammalle. Ai, hän oli siis hississä. Seuraavaksi Jesse ohjasi hä-net sisään jostakin ovesta, ja sitten toisesta ovesta johonkin todella valoisaan huoneeseen. Valo sattui Saraa silmiin, mutta sillä ei ollut mitään väliä, sillä siinä se vihdoinkin oli, siunattu vessanpönttö. Viimeinkin hän sai antaa yrjön lentää. Jossain kaukana, kaukana toisessa todellisuudessa joku sanoi: ”Minä tuon sinulle vettä.” Tai jotain siihen suuntaan.


Kun pahin oli ohi, Sara ei pystynyt tekemään muuta kuin tuijottamaan vessanpytyn pohjatonta mustaa aukkoa ja kysymään itseltään hiljaa: ”Mitä minä olen taas mennyt tekemään?”


Saran itseinho ja -sääli keskeytettiin, kun hän tunsi käden olkapäällään ja Jesse kyykistyi hänen viereensä vesilasi kädessään. ”Vieläkö sinua oksettaa?” hän kysyi.


”En tiedä, enkä haluakaan tietää”, Sara sanoi ja otti lasin Jessen kädestä. Hän joi varovasti pari kulausta saadakseen pahan maun pois suustaan.


”Vieläkö sinua oksettaa?” Jesse uteli.


”Hirveän huono olo”, Sara valitti mutta jätti lisäämättä, että myös henkisesti.


”No joko uskaltaisit mennä sänkyyn lepäämään?”


Kun Saran korvat rekisteröivät sanan sänky, hän ajatteli heti että nyt se tapahtuu. Äkkiä hän tajusi että oli kahdestaan miehen kanssa hotellihuoneessa, ja vanha tuttu pelko nosti päätään puolitajuttomuuden keskelläkin.


”Voisitko nyt lähteä?” Sara pyysi hatarasti.


”Haluan vain varmistaa että pärjäät.”


”Minä olen ihan kunnossa”, Sara sanoi ja sanojensa vakuudeksi oksensi juuri juomansa veden pönttöön.


”Oletko ottanut jotakin muutakin kuin viinaa?” huolestunut ääni kysyi jostakin kaukaa, mutta sitten Saran silmissä ja mielessä sumeni, ja sanoinkuvaamaton pahan olon aalto kulki hänen lävitseen. Hä-nen mahansa oli kuitenkin jo ihan tyhjä, eikä mitään siis tullut ylös. Seuraavaksi hänestä tuntui ihan siltä kuin häntä olisi kannettu, ja sitten laskettiin johonkin pehmeään. Sitten joku alkoi riisua hänen vaatteitaan, mutta Sara ei siitä enää välittänyt, vaan leijui pois. Hän oli autuaasti sammunut.


Kun Sara tuli tajuihinsa, hänellä ei ollut hajuakaan siitä, kuinka paljon aikaa oli kulunut. Ilmeisesti ei kovin kauaa, sillä paha olo ei häntä vielä krapulan muodossa vaivannut. Ja hän oli yhä humalassakin, hän huomasi sen heti kun yritti nousta ylös sängystä. Lopulta hän onnistui siinä, ja suuntasi kylpyhuonetta kohti. Vasta sen oven avattuaan Sara tajusi, ettei hänen päällään ollut mitään muuta kuin alusvaatteet. Hän ei kuitenkaan ehtinyt jäädä sitä sen enempää miettimään, sillä samassa hän huomasi hotellihuoneensa sohvan, ja sillä makaavan Jessen. Humalapäissään hän sai oudon älyn-, tai pikemminkin himonväläyksen. Sara suuntasi sen enempää miettimättä kohti sohvaa ja yhtäkkistä pakkomiellettään, ja heittäytyi vähemmän viehkeällä loikalla Jessen päälle. Saran epäonneksi (myöhemmin hän tajusi, että kyse oli onnesta) Jesse oli ilmeisesti ollut hereillä, ja pisti heti stopin hänen pyrkimyksilleen.


”Miksi en kelpaa, mikä minussa on vikana”, Sara nyyhkytti Jessen taluttaessa häntä takaisin kohti sänkyä.


”Kaikki aikanaan, kultaseni. Sara, miten vanha sinä olet?”


Sara hämmästyi Jessen kysymystä. Ei kukaan mies ollut aiemmin välittänyt hänen iästään. Eivät mallihaukat olleet kiinnostuneita muusta kuin kaatojensa määrästä.

